Toimintakertomus 2024

## Joensuun seudun luonnonystävät ry.

**YLEISTÄ**

Vuoden 2024 alusta hallituksessa toimivat Hannu Parviainen (puheenjohtaja), Heta Juvonen, Suvi Jalokoski ja Sirpa Pikka sekä varajäsen Annukka Leskinen. Marjaana Sivonen toimi aktiivisesti yhdistyksessä mukana vapaaehtoisena. Edellisenä vuonna valittu hallitus kokousti 4 kertaa (14.2., 13.3., 4.4. sekä sähköpostitse toteutettu kokous 17.-20.4.) ennen yhdistyksen vuosikokousta.

Yhdistyksen sääntömääräinen vuosikokous pidettiin Itä-Suomen Yliopiston Natura-rakennuksen seminaarisalissa N106 23.4.2024. Ennen varsinaista kokousta Yrjö Vähäkallio piti esityksen aiheesta monikerroksinen, syötävä metsäpuutarha. Vuosikokouksessa yhdistyksen puheenjohtajaksi valittiin Hannu Parviainen. Muiksi hallituksen jäseniksi valittiin kokouksessa läsnäolleista Heta Juvonen, Suvi Jalokoski, Marjaana Sivonen, Minna Kanniainen ja varajäseniksi kokouksesta estyneet Sirpa Pikka ja Annukka Leskinen etukäteen puheenjohtajalle annetun ilmoituksen perusteella. Yhdistyksen toiminnantarkastajaksi valittiin kaudelle 2024 Topi Linjama puheenjohtajalle annetun ilmoituksen perusteella, sekä varatoiminnantarkastajaksi kokouksessa läsnäollut Pekka Sillanpää. Minna Kanniainen ilmoitti eroavansa hallituspaikastaan pian vuosikokouksen jälkeen. Kesän jälkeen myös Sirpa Pikka ilmoitti virallisesti eroavansa hallituksen varajäsenyydestä, mutta säilyvänsä toiminnassa mukana epävirallisesti.

Hallituksen järjestäytymiskokouksessa varapuheenjohtajaksi sekä sihteeriksi valittiin Heta Juvonen ja taloudenhoitajaksi jatkamaan Suvi Jalokoski. Pohjois-Karjalan järjestöasiain neuvottelukunnassa toimi luonto- ja ympäristöjärjestöjen edustajana jäsen Hannu Parviainen.

Uusi hallitus kokoontui kauden 2024 aikana yhteensä 4 kertaa (2.5., 7.8., 20.9. ja 16.12), joiden lisäksi järjestettiin yksi yhdistyksen ylimääräinen kokous 17.10. päivitettyjen sääntömuutosten hyväksymistä varten. Yhdistyksen ylimääräisessä kokouksessa hyväksyttiin sääntömuutos koskien alennettua jäsenmaksua vähävaraisuuden perusteella. Yhdistyksen ylimääräisessä kokouksessa hallitukseen liittyi mukaan Olivia Ollikainen.

Yhdistyksen talous nojasi entisen tapaan jäsenmaksutuottoihin ja aikaisempien vuosien ylijäämään. Jäsenmaksukertymä oli 3721,40 €. Tilikauden tulos oli 1708,92 € ylijäämäinen. Kuluja tuli pääasiassa erinäisten retkien järjestämisestä, yhteiskuljetuksesta Kalliojärven ruskaretkelle sekä vuokran maksamisesta piiritoimiston alivuokraamista tiloista. JSLY:n vieraslajitalkootiimi haki yhdistyksen nimissä apurahaa Suomen Luonnonsuojelun Säätiön Luonnonsuojelurahastosta erinäisten kulujen kattamiseen 1000 euroa. Apurahasta käytettiin 516 € vuoden 2024 aikana. Päätöksen mukaan loput apurahasta voidaan käyttää vuonna 2025.

**YLEISÖTAPAHTUMAT, TALKOOT JA LUONTORETKET**

Vieraslajitalkoita (jättipalsami ja komealupiini) järjestettiin kesä-elokuussa yhdessä asukasyhdistysten ja Joensuun kaupungin kanssa Noljakassa (3), Rantakylässä (3), Mutalassa (2), Hukanhaudalla (2), Marjala (2), Kuhasalo (2), Karsikko (2) ja Niinivaara (3) yhteensä 19 kertaa.

Toukokuussa olimme mukana piirin kanssa järjestämässä kiipeily- ja keskustelutapahtumaa kalliokiipeilystä ja luonnonsuojelusta Kiipeilykeskus Otteella Joensuussa. Lisäksi olimme mukana järjestämässä, mainostamassa ja osallistumassa yhdessä piirin toimijoiden kanssa ilmasto-, luonto- ja eläinoikeusteemaiseen Eurovaalipaneeliin, Joensuussa järjestettyyn Lisää ääntä -ilmastomarssiin sekä heinäkuussa Kotapop-tapahtumaan osana Pop katu -festivaalia. Omana tapahtumanamme järjestimme perinteisen Luonnonkukkien päivän retken kesäkuussa Kukkolan tilalle, jossa teemana erilaisten puulajien tunnistus. Oppaana toimi Mika Pajari ja retken jälkeen oli muurinpohjalettutarjoilu. Suomen luonnon päivänä järjestimme pienen luontoretken Kontiolahden Onkilammelle yhdessä Savo-Karjalan Luontoliiton kanssa, jossa porukalla kierrettiin Onkilammen luontopolun ympäri. Lokakuussa järjestimme myös yhteistyössä Savo-Karjalan Luontoliiton sekä Kontiolahden luonnonystävien kanssa onnistuneen ruskaretken Kalliojärven kierroksen luontopolulle, jonne kuljettiin yhteiskuljetuksella Joensuusta.

Toimintavuoden aikana pidimme myös yhden toiminnansuunnitteluiltaman, joihin osallistui muutamia ihmisiä myös hallituksen ulkopuolelta. Saimme ideoitua muutamia tapahtumia ja mahdollisia suunnitelmia toiminnan aktivoimiseksi.

**LAUSUNNOT JA KANNANOTOT**

JSLY lausui 24.3. kahteen Liperin kaavaan, Pärnävaaran asemakaavan osallistumis- ja arviointivaiheeseen sekä Honkalammenrannan asemakaavan luonnokseen. Joensuun kaavoista lausuimme 15.4. Kirkkotarhantien kaavaluonnokseen, 20.5. Rantapuistojen kaavan osallistumis- ja arviointisuunnitelmaan, 6.6. Kotilahden kaavan osallistumis- ja arviointisuunnitelmaan sekä 2.12. Papinkankaan asemakaavaan.

**LUONNONSUOJELU**

Selvitimme maanomistajien pyynnöstä suojeluun ehdotetun, pienen metsäkiinteistön luontoarvoja. Kohde todettiin METSO I -luokan kriteerit täyttäväksi, ja olimme asiasta yhteyksissä ELY-keskukseen.

**JÄSENHANKINTA**

Vuoden 2024 virallinen jäsenmäärä oli 537 (v. 2023: 547) jäsenrekisteri Killasta katsottuna (31.12.2024). Yhdistyksen jäsenten määrä on siis laskenut kymmenellä edellisestä vuodesta. Joensuun seudun luonnonystävät ry on ottanut 21.10.2024 käyttöön alennetun jäsenmaksun vähävaraisuuden perusteella. Jäsenhankintaa teimme jakamalla yhdistyksestä sekä sanallista tietoa, että tietolappusia järjestämissämme tapahtumissamme sekä liiton kampanjoiden ohessa kannustimme liittymään jäseniksi. Lisäksi olemme tapahtumien jälkeen lähettäneet kiitos-sähköpostiviestin kaikille yhteystietonsa jättäneille ja tiedottaneet jäseneksi liittymisen mahdollisuudesta ja eduista. Yhdistyksen jäsenille tiedottaminen tapahtui sosiaalisen median -kanavissa, yhdistyksen virallisilla nettisivuilla, paikallislehden menopalstalla sekä sähköpostilistan (Google groups) kautta.

**MUU TOIMINTA**

Alkuvuodesta 2024 sovimme alivuokrauspäätöksestä Pohjois-Karjalan luonnonsuojelupiirin tiloista 1.3.2024 alkaen Rantakadulta Pohjois-Karjalan Sosiaaliturvayhdistyksen tiloista. Syksyllä 2024 piiritoimisto muutti uusiin toimitiloihin Torikadulle Jomonin, Setan ja Tukiliiton kanssa, jolloin uusi alivuokraussopimus astui voimaan 1.9.2024.

Alkuvuodesta 2024 sovittiin myönteinen päätös lähteä tukemaan Pro Höytiäisen toimintaa kannatusjäsenyyden muodossa, summana 100€ vuodessa. Sopimus on muodoltaan toistaiseksi voimassa oleva.

Päätimme tukea 150 eurolla Itä-Suomen yliopiston Mikrovillus-ainejärjestöä opiskelijoiden haalareiden hankinnassa ja vastineeksi saimme logopaikan haalareissa. Sponsoroinnilla halusimme herättää biologian opiskelijoiden kiinnostusta liittyä yhdistykseemme.

Osallistuimme 28.2. Sitra Labin Luonto osaksi arkea -keskustelutilaisuuteen. Kevättalvella seurasimme Joensuun kaupungin järjestämää työpajaa Kontiosuon energia- ja teollisuusalueen kaavasta.

Hannu Parviainen ohjasi Marjaana Sivosen harjoittelua oppilaitokselle. Harjoitteluun kuului esimerkiksi yhteistyö Joensuun kaupungin kanssa Penttilän Sahaniitynpuiston alueella, jossa selvitimme niityn perustamisen mahdollisuuksia. Lisäksi harjoitteluun kuului vieraslajitorjuntaan osallistumista jättipalsamitalkoissa, Kukkolan luonnonkukkaretken järjestelyjä, sekä erilaisten luontokohteiden arviointia sekä lajiston tunnistusta.

**AVUSTUKSET**

Avustuksia ei jaettu vuoden 2024 aikana.